CELEX: 32021R0724
Language: bg
Date: 2021-03-03 00:00:00
Title: Регламент за изпълнение (ЕС) 2021/724 на Комисията от 3 март 2021 година за определяне на правила за прилагането на Регламент (ЕС) 2019/787 на Европейския парламент и на Съвета относно информацията, която държавите членки предоставят на Комисията по отношение на органите, определени да упражняват надзор върху процесите на отлежаване на спиртните напитки, и компетентните органи, отговарящи за гарантиране на съответствието с посочения регламент

5.5.2021   
               
               
                  BG
               
               
                  Официален вестник на Европейския съюз
               
               
                  L 155/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/724 НА КОМИСИЯТА
         от 3 март 2021 година
         за определяне на правила за прилагането на Регламент (ЕС) 2019/787 на Европейския парламент и на Съвета относно информацията, която държавите членки предоставят на Комисията по отношение на органите, определени да упражняват надзор върху процесите на отлежаване на спиртните напитки, и компетентните органи, отговарящи за гарантиране на съответствието с посочения регламент
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/787 на Европейския парламент и на Съвета от 17 април 2019 г. за определението, описанието, представянето и етикетирането на спиртни напитки, за използването на наименованията на спиртните напитки при представянето и етикетирането на други храни, за защитата на географските указания на спиртни напитки, за използването на етилов алкохол и дестилати от земеделски произход в алкохолните напитки и за отмяна на Регламент (ЕО) № 110/2008 (1), и по-специално член 20, първа алинея, буква а) и член 44, параграф 2,
         като има предвид, че:
         
                     (1)
                  
                  
                     В член 13, параграф 6 от Регламент (ЕС) 2019/787 се изисква операциите по отлежаване на спиртните напитки да протичат под финансовия надзор на държава членка или под надзор, който осигурява равностойни гаранции.
                  
               
                     (2)
                  
                  
                     За тази цел държавите членки определят органите, отговарящи за надзора на тези процеси на отлежаване, и информират Комисията за това, за да може тя да създаде публичен регистър, в който са изброени тези определени органи.
                  
               
                     (3)
                  
                  
                     В член 43, параграф 1 от Регламент (ЕС) 2019/787 се предвижда, че държавите членки носят отговорност за проверките на спиртните напитки. Те трябва да предприемат необходимите мерки за гарантиране на съответствието с посочения регламент и определят компетентните органи, отговарящи за гарантиране на съответствието с него.
                  
               
                     (4)
                  
                  
                     С цел да се осигури ефикасна комуникация между Комисията и органите, отговарящи за надзора на процесите на отлежаване, и компетентните органи, отговарящи за гарантиране на съответствието с Регламент (ЕС) 2019/787, е целесъобразно да се изиска от държавите членки да съобщят на Комисията данните за контакт на съответните си органи, отговарящи за надзора на процесите на отлежаване, както и на компетентните органи, отговарящи за гарантиране на съответствието с посочения регламент.
                  
               
                     (5)
                  
                  
                     За да се гарантира, че предоставянето на информация на Комисията от страна на държавите членки се извършва по прост и ефикасен начин, е целесъобразно да се изиска, когато дадена държава членка определи повече от един орган, който упражнява надзор върху процесите на отлежаване на спиртните напитки, или повече от един компетентен орган, отговарящ за гарантиране на съответствието с Регламент (ЕС) 2019/787, тази държава членка да определи орган за връзка като единно звено за контакт за Комисията. Поради това държавите членки следва също така да съобщят на Комисията данните за контакт на своите органи за връзка.
                  
               
                     (6)
                  
                  
                     За да се гарантира ефикасното предаване на информация между държавите членки и Комисията, следва също така да се определят правила относно формата и сроковете за предоставянето на тази информация.
                  
               
                     (7)
                  
                  
                     Настоящият регламент следва да се прилага от 25 май 2021 г. в съответствие с член 51, параграф 3 от Регламент (ЕС) 2019/787.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Комитета по спиртни напитки,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Информация, която трябва да бъде съобщена на Комисията
            
               1.   Държавите членки съобщават на Комисията следната информация относно органите, определени да упражняват надзор върху процесите на отлежаване на спиртните напитки в съответствие с член 13, параграф 6 от Регламент (ЕС) 2019/787:
               
                           а)
                        
                        
                           име, адрес, телефонен номер, електронна поща на органа, определен да упражнява надзор върху процесите на отлежаване на спиртните напитки;
                        
                     
                           б)
                        
                        
                           когато са определени няколко органа, които да упражняват надзор върху процесите на отлежаване на спиртните напитки — конкретната отговорност на всеки от тях;
                        
                     
                           в)
                        
                        
                           име, адрес, телефонен номер, електронна поща на органа за връзка, определен в съответствие с член 2, първа алинея.
                        
                     
            
               2.   Държавите членки съобщават на Комисията следната информация относно компетентните органи, отговарящи за гарантиране на съответствието с Регламент (ЕС) 2019/787 съгласно член 43, параграф 1 от същия регламент:
               
                           а)
                        
                        
                           име, адрес, телефонен номер, електронна поща на компетентния орган;
                        
                     
                           б)
                        
                        
                           когато са определени няколко компетентни органа — конкретната отговорност на всеки от тях;
                        
                     
                           в)
                        
                        
                           име, адрес, телефонен номер, електронна поща на органа за връзка, определен в съответствие с член 2, втора алинея.
                        
                     
         
         
            Член 2
            Определяне на органите за връзка
            Когато държава членка определи повече от един орган за упражняване на надзор върху процесите на отлежаване на спиртните напитки, тя определя орган за връзка за тези органи, които упражняват надзор върху процесите на отлежаване.
            Когато държава членка определи повече от един компетентен орган, отговарящ за гарантиране на съответствието с Регламент (ЕС) 2019/787, тя определя орган за връзка за тези компетентни органи.
            И двата органа за връзка отговарят за предаването на информация на Комисията.
         
         
            Член 3
            Срок и условия за съобщаване на органите, определени да упражняват надзор върху процесите на отлежаване на спиртните напитки, и на компетентните органи, отговарящи за гарантиране на съответствието с Регламент (ЕС) 2019/787
            
               1.   Държавите членки съобщават на Комисията информацията, посочена в член 1, до 25 август 2021 г.
            
            
               2.   Държавите членки уведомяват Комисията за всички промени в съобщената информация, посочена в параграф 1, в срок от 3 месеца от датата, на която е настъпила промяната.
            
            
               3.   Уведомленията се извършват, като се използват формулярите, посочени в приложение I, за информация относно органите, определени да упражняват надзор върху процесите на отлежаване на спиртните напитки, и в приложение II — за информация относно компетентните органи, отговарящи за гарантиране на съответствието с Регламент (ЕС) 2019/787.
            
         
         
            Член 4
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 25 май 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 3 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 130, 17.5.2019 г., стр. 1.
      
      
         
            ПРИЛОЖЕНИЕ I
            Формуляр за уведомлението по член 1, параграф 1
            Държава членка:
            Дата на уведомлението:
            
               Моля, попълнете част А, ако е определен един орган за упражняване на надзор върху процесите на отлежаване на спиртните напитки, или част Б, ако са определени няколко органа за упражняване на надзор върху тези процеси. Във втория случай, моля попълнете и част В.
            
            ЧАСТ А
            
               ОРГАН, ОПРЕДЕЛЕН ДА УПРАЖНЯВА НАДЗОР ВЪРХУ ПРОЦЕСИТЕ НА ОТЛЕЖАВАНЕ НА СПИРТНИТЕ НАПИТКИ
            
            Име:
            Адрес:
            Телефонен номер:
            Електронна поща:
            ЧАСТ Б
            
               СПИСЪК НА ОРГАНИТЕ, ОПРЕДЕЛЕНИ ДА УПРАЖНЯВАТ НАДЗОР ВЪРХУ ПРОЦЕСИТЕ НА ОТЛЕЖАВАНЕ НА СПИРТНИТЕ НАПИТКИ
            
            
               За всеки орган, моля, посочете следната информация:
            
            Име:
            Адрес:
            Телефонен номер:
            Електронна поща:
            Конкретна отговорност:
            ЧАСТ В.
            
               ОРГАН ЗА ВРЪЗКА
            
            Име:
            Адрес:
            Телефонен номер:
            Електронна поща:
         
      
      
         
            ПРИЛОЖЕНИЕ II
            Формуляр за уведомлението по член 1, параграф 2
            Държава членка:
            Дата на уведомлението:
            
               Моля, попълнете част А, ако е определен един компетентен орган за гарантиране на съответствието с Регламент (ЕС) 2019/787, или част Б, ако са определени няколко компетентни органа. Във втория случай, моля попълнете и част В.
            
            ЧАСТ А
            
               КОМПЕТЕНТЕН ОРГАН, ОТГОВАРЯЩ ЗА ГАРАНТИРАНЕ НА СЪОТВЕТСТВИЕТО С РЕГЛАМЕНТ (ЕС) 2019/787
            
            Име:
            Адрес:
            Телефонен номер:
            Електронна поща:
            ЧАСТ Б
            
               СПИСЪК НА КОМПЕТЕНТНИТЕ ОРГАНИ, ОТГОВАРЯЩИ ЗА ГАРАНТИРАНЕ НА СЪОТВЕТСТВИЕТО С РЕГЛАМЕНТ (ЕС) 2019/787
            
            
               За всеки компетентен орган, моля, посочете следната информация:
            
            Име:
            Адрес:
            Телефонен номер:
            Електронна поща:
            Конкретна отговорност:
            ЧАСТ В.
            
               ОРГАН ЗА ВРЪЗКА
            
            Име:
            Адрес:
            Телефонен номер:
            Електронна поща: